‹‹Uwwiɣ abrid ḥedd wer tisin, lejjara deg-s ulac tuɣalin, ay aḍar terja tikli ››3 ‹‹Tameddit n wass, di temdint n Lkurs, di Fransa, rrif n lpur, d tama n lebḥer, di tazwara n bujamber n usegga n 1933, nniɣ-as “Ass-a ad lḥuɣ cwiṭ, ad walint wallen-iw, ad yennefsusi lxaṭer-iw yemɣumasen acḥal aya . Tamuɣli-w tweha ɣer lebḥer. Iiel yeḥcer, la ttubbunt lemwaǧi-s, ttawḍent-iyi-d temeqwa-nsent. Asemmiḍ di Fransa igezzem iḍudan, lsiɣ aṭerwakaṛ d aberkan, rriɣ-as aqelmun ɣef uqerruy, ifassen-iw di lǧib, akackul d azeggaɣ ɣummeɣ yis-s azgen n wudem-iw. Yekkat-d ubaḥri d asemmaḍ, yesseww akk udem-iw, alami trunt, walleniw. Maca ɣer daxel rɣiɣ, ad as-tiniḍ d afundu n tmes i izehhren deg-i . Ḍefreɣ s wallen-iw yiwet n teflukt, akken ad tawḥidt, d tamecṭuḥt, iḥeqer-itt lebḥer. Tturarent yis-s lemwaǧi, ttawint-tt akin akka. Ul-iw irkeb-it lxiq, yeɛmer s wurfan. Tura ɛeddan ugar n xemsa n yiseggasen daɣen, ur ẓriɣ tamurt. Ahat qrib aseggas tura, ma ur iɛedda ara, ur d-ṭṭifeɣ tabrat sɣur Muḥend-Akli, yis-s kan i selleɣ lxber n tmurt d yemma taɛzizt. Ahat ula d netta yettu-yi, yedha d yiman-is. Ɣur-s lḥaq, mačči am nekk i tkellex Fransa, fell-as ad nxeddem am ssbeḥ am tmeddit, lxedma n ukeṛfi. Akka i truḥ temẓi-nneɣ, gar yifassen-nneɣ ur tt-nwala.››4